OBH 10806/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin
Az eljárás megindulása

A panaszos azért fordult segítségért az állampolgári jogok országgyűlési biztosához, mert özvegyi nyugdíj igényét a Nyugdíjfolyósító Igazgatóság elutasította.

Érintett alkotmányos jogok

Szociális biztonsághoz való jog (Alk. 70/E. § (1-2) bek.)

Alkalmazott jogszabályok

A társadalombiztosításról szóló 1975. évi II. tv. (T.)

60. § (1) "Állandó özvegyi nyugdíjra az egyéb feltételek mellett az jogosult, aki házastársa halálakor

     a) a 39. § (1)-(3) bekezdésében meghatározott; reá irányadó öregségi nyugdíjkorhatárt elérte, vagy               
        b) rokkant, vagy
        c) házastársa jogán legalább két árvaellátásra jogosult gyermek eltartásáról gondoskodik.

       (2) Állandó özvegyi nyugdíj jár akkor is, ha az erre jogosító feltételek valamelyike a házastárs halálától számított tíz éven belül bekövetkeznek.

          (3) Annak, akinek az özvegyi nyugdíját 1993. március 1-je előtti időponttól állapították meg, a (2) bekezdésben meghatározott tíz évet 1993. március 1-jétől kell számítani, de a feléledési idő így sem haladhatja meg az özvegyi nyugdíj megállapításának időpontjában irányadó 15 évet.

Megállapított tényállás

A panaszos több mint 41 év szolgálati idővel 1991. december 28-tól korengedményes nyugdíjas, 1994. május 20-án töltötte be 60. életévét. Havi nyugdíja összege az 1998. januári emeléssel 27.353 Ft, mely kétszeri méltányossági emelést is tartalmaz (tsz: 754-99172-9).
Felesége 1978. június 6-án hunyt el, 5 gyermekkel maradt özvegy. Az akkor hatályos jogszabály alapján a férfi sem ideiglenes, sem állandó özvegyi nyugdíjra nem volt jogosult, gyermekei azonban árvaellátásban részesültek. Az 1959. augusztus 17-én született Péter 1982. októberben, az 1964. január 3-án született Viktor 1981. júliusban, az 1967. október 25-én született György 1986. júliusban, az 1969. december 3-án született Róbert 1986. júliusban és a szintén 1986. december 3-án született Norbert 1989. júliusban részesült utoljára árvaellátásban.

A panaszos 1997. november 17-én állandó özvegyi nyugdíjigényt nyújtott be, melyet a Nyugdíjfolyósító Igazgatóság elutasított. A panaszos a határozat ellen fellebbezést nyújtott be. A Nyugdíjfolyósító Igazgatóság Vezetője az 1998. március 2-án kelt határozatában az első fokú határozatot jogalap tekintetében fenntartotta és a fellebbezést elutasította, mivel a házastársa halálától számított 15 éven belül az állandó özvegyi nyugdíjra jogosultság feltételei (korbetöltés) nem következett be.

A panaszos azért kifogásolja a Nyugdíjfolyósító Igazgatóság határozatát, illetőleg indokolását, mert felesége halálakor 5 árvaellátásra jogosult gyermeket tartott el. 

Az állampolgári jogok országgyűlési biztosa a vizsgálat során megállapította, hogy a Nyugdíjfolyósító Igazgatóság a panaszos állandó özvegyi nyugdíj igényét a hatályos jogszabályoknak megfelelően jogszerűen utasította el.

Ajánlás

Az ügy összes körülményeire, valamint a panaszos helyzetére tekintettel az állampolgári jogok országgyűlési biztosa felkéri az Országos Nyugdíjbiztosítási Főigazgatóság Főigazgatóját, hogy szíveskedjék megvizsgálni a méltányosság alkalmazásának lehetőségét.

Budapest, 1998. április 1.

Gönczöl Katalin